Frazeologiyalıq sóz dizbekleri komponentleriniń Semantikalıq jaqtan birigiwshiligi boyınsha túrleri 
Frazeologiyalıq sóz dizbekleri E.Berdimuratov miynetlerinde komponentleriniń semantikalıq jaqtan birigiwshiligi boyınsha tórt túrge bólip (frazeologiyalıq ótlesiwler, frazeologiyalıq birlikler, frazeologiyalıq dizbekler hám frazeologiyalıq sózler) úyrenilse, J.Eshbaevtıń sózliginde úsh túrge (frazeologiyalıq ótlesiwler, frazeologiyalıq birlikler, frazeologiyalıq dizbekler) ajıratıladı. E.Berdimuratov «Naqıl-maqallardıń leksika-grammatikalıq jaqtan turaqlılıǵı hám tıyanaqlılıǵı olardıń sóz dizbekleriniń qatarınan orın alatuǵının kórsetedi. Solay da, til biliminde olardıń turaqlı sóz dizbekleriniń ishindegi ornı elege shekem tolıq anıqlanıp bolǵan joq» dep atap ótiw menen birge, naqıl-maqallar menen ushırma sózlerdi frazeologiyalıq sóz dizbekleriniń tórtinshi túrin qurawı kerek degen pikirdi aytadı.[footnoteRef:1] Solay etip, bul máselede pikirler hár qıylı. Ayırım izertlewshiler frazeologiyalıq sózler degen atama menen naqıl-maqallardı frazeologizmlerdiń semantikalıq birigiwshiligi boyınsha bir túri dep esaplasa, ekinshi bir toparı naqıl-maqallardı frazeologizmlerden bólek birlikler sıpatında túsinedi. Haqıyqatında da, frazeologizmlerden naqıl- maqallar bir qansha ózgeshelikleri menen ajıralıp turadı. Olar til biliminiń hár qıylı tarawlarınıń obyekti bolıp esaplanadı.[footnoteRef:2] Solay da, olardıń ulıwmalıq, ortaq hám ayrıqshalıq tárepleri bar. Sonlıqtan, bul máseleni ele de tereńirek izertlewler arqalı úyreniw zárúr.  [1:  Berdimuratov E. Kórsetilgen miyneti, 262-263-b. ]  [2:  Naurızbaeva S. Kórsetilgen miyneti, 44-45-b.; Eshbaev J. Kórsetilgen miyneti, 18-26-b.; Yusupova B. Qaraqalpaq xalıq naqıl-maqallarındaǵı frazeologizmler. – Ilim hám bilimlendiriwge arnalǵan ómir Akademik A.Dáwletovtıń 70 jıllıq yubileyine arnalǵan ilimiy- teoriyalıq konferenciya materialları: Nókis: Bilim, 2012. – 53-58-b. ] 

Qaraqalpaq tilindegi frazeologizmler komponentleriniń semantikalıq birigiwshiligi boyınsha úsh túrge bólinedi. Olar geypara ulıwmalıq, uqsaslıq belgileri menen birge jeke ózgesheliklerine iye. 
1. Frazeologiyalıq ótlesiwler. Quramındaǵı jeke kompo- nentleri óz aldına tuwra mánisinde jumsalmaydı, leksikalıq mánilerinen tolıq ayrılǵan boladı hám komponentler óz-ara bekkem baylanısıp qalıwınan turaqlasıp, bir leksikalıq máni ańlatadı. Komponentler bir-birinen ajıralmay, bir tutas pútinlik túrinde kelip bir sózdiń mánisine iye boladı. Olar komponentlerdiń yaǵnıy frazeologizmdi qurap kelgen sózlerdiń mánilerine qatnassız, pútkilley basqa – frazeologiyalıq mánini payda etedi. Olar obrazlı, tásirli bolıp keledi, awıspalı máni bildiredi. Solay etip, quramındaǵı komponentler ózleriniń mánilerin pútkilley joytıp, basqa, awıspalı mánide keletuǵın frazeologizmler frazeologiyalıq ótlesiwler delinedi. 
2. Frazeologiyalıq birlikler. Frazeologiyalıq birliklerdiń quramındaǵı sózler de jıynalıp barıp bir máni ańlatadı. Bunda da máni komponentlerdiń mánisinen emes, al tutas pútinlik – dizbek ańlatqan mániden kelip shıǵadı. Frazeologiyalıq ótlesiwlerden ózgesheligi frazeologiyalıq birliktegi komponentlerdiń bári mánisinen birotala, tolıq ayrılıp qalmastan, geyparalarınıń mánilerine jaqın keledi. Demek, frazeologiyalıq birliklerdiń mánileri ayırım komponentlerdiń mánilerinen úzilip, qashıqlasıp ketpesten, birewiniń mánisine baylanısıp keledi. Bunday frazeologizmler frazeologiyalıq birlikler delinedi. 
3. Frazeologiyalıq dizbekler. Quramındaǵı komponentler mánilerin saqlaǵan, biraq olar óz aldına bólek máni ańlatpastan, bári birge ulıwmalıq, bir mánige iye bolıp keledi. Olar usı jeke mánilerdiń birigiwinen frazeologiyalıq mánini payda etedi. Solay etip, quramındaǵı sózler dáslepki, jeke turǵandaǵı mánisin birotala joǵalpastan, bári birigip bir máni bildiretuǵın birlikler frazeologiyalıq dizbekler delinedi. 
Eskertip ótetuǵın jaǵday, frazeologizmlerdi komponentleriniń semantikalıq birigiwshiligi boyınsha klassifikaciyalaw boyınsha pikirler hár qıylı. Bul basqa túrkiy tiller frazeologiyasına da tán. 
Sońǵı izertlewlerde frazeologiyalıq birlikler menen frazeologiyalıq dizbeklerdi bir qosıp qaraw sıyaqlı pikirler ushırasadı. 

Qaraqalpaq xalıq naqıl-maqallarındaǵı frazeologizmler. Naqıl-maqallar menen frazeologizmlerdiń bir-birinen ajıralıp turatuǵın sıpatlı belgileri bar. «Haqıyqatında da, naqıl-maqallar til biliminiń frazeologiya tarawınıń obyektine kirmeydi. A.L.Oniani naqıl-maqallar menen birge jumbaqlar hám aforizmlerdiń de frazeologiyanıń  obyekti  esaplanbaytuǵının  atap  kórsetedi: «Sonlıqtan, til bilimi ushın naqıl-maqallar hám aforizmler ádettegi sѳz dizbekleri (re.sp. gápler), al olardıń komponentleri ádettegi sózler esaplanadı hám olardı frazeologiyada izertlewge tiykar joq. Naqıl-maqallar hám aforizmlerdiń seplik, san, bet hám t.b. 
grammatikalıq kategoriyalar menen ѳzgermewi tosınnan bolǵan 
jaǵday emes.»[footnoteRef:3]  [3:  Oniani A.L. Frazeologizm i slovo (na materiale kartvelskix yazıkov). – Voprosı frazeologii. III.Samarkand, 1970, s. 139. ] 

Qaraqalpaq tilindegi frazeologizmler naqıl-maqallar quramında jumsaladı. Olar frazeologizmlerdiń ózleriniń quramında da keledi. Sonlıqtan, naqıl-maqallardı frazeologizmlerdiń bir túri sıpatında qaraw yamasa onı frazeologizmlerge qatnassız birlik sıpatında tanıw bir qansha tereń hám kólemli ilim-izertlew jumısların talap etedi. Biz naqıl- maqallardı frazeologogizmlerdiń quramında emes, al oǵan baylanıssız óz aldına bólek qaralıwı tiyis birlikler – tásirli, tujırımlı mániler jámlengen, obrazlı sıpatqa iye gápler túrinde qarawdı maqul kórdik. Tallaw ushın mısallar qaraqalpaq xalıq naqıl-maqallarınan[footnoteRef:4] alındı.  [4:  Qaraqalpaq folklorı Kóp tomlıq IV tom Qaraqalpaq xalıq naqıl-maqalları. Nókis: Qaraqalpaqstan, 1978. ] 

Duz ishken jerińe jamanlıq etpe. (126-bet)[footnoteRef:5]  [5:  Yusupova B.Qaraqalpaq tilinen ayırım izertlewler. Tashkent, «Bayoz», 2016, 52-57- betler. ] 

 
 Frazeologizmlerdiń sóz shaqaplarına qatnası 
Frazeologizmlerdi úyreniwde olardı tolıq tallaw ushın seslik ózgeshelikleri yamasa leksika-semantikalıq ayrıqshalıqları, quramı, qurılısı hám t.b. táreplerinen bir neshe toparlarǵa bólip qaraw zárúr boladı. Usı kóz-qarastan olardı klassifikaciyalaw máseleleri bir qansha qıyınshılıq tuwdıradı. Sonlıqtan, bunday bóliniwlerdi kópshilik jaǵdaylarda shártli túrde alıp qarawǵa tuwra keledi. Óytkeni, frazeologizmdegi quramalılıq, qospalılıq yamasa ayırım waqıtları komponentlerdiń eń sońǵısınıń grammatikalıq baylanısqa túsiwi menen ózgerip ketiwi hám t.b. jaǵdaylar olardı sóz shaqaplarına bóliwde qıyınshılıqlardı payda etedi. Ayırım frazeologizmler belgili bir sóz shaqaplarına jaqın bolıp keledi. 
Kópshilik tillerde izertlewshiler frazeologizmlerdi usı atlıq, kelbetlik, ráwish hám feyil sózlerge qatnaslı bólip qaraydı. Sonıń menen birge, ayırım tillerde tańlaq, modal, dánekerlik frazeologizmler bar dep qaraladı. Bulay bóliw, bir tárepten, hár bir tildiń jeke ózgesheligine, sıpatına baylanıslı bolsa, ekinshi tárepten, sol tildiń frazeologiyalıq sistemasın tereń izertlewge baylanıslı. Házirge shekemgi izertlewlerde qaraqalpaq tilindegi frazeologizmler tómendegi sóz shaqaplarına qatnaslı úyrenildi: 
1. Atlıq frazeologizmler 
2. Kelbetlik frazeologizmler 
3. Ráwish frazeologizmler 
4. Feyil frazeologizmler 
Atlıq frazeologizmler zattı, kelbetlik frazeologizmler zattıń hár qıylı belgilerin, ráwish frazeologizmler sın, muǵdar, orın, waqıt, sebep, orın hám t.b. sıyaqlı mánilerdi, feyil frazeologizmler is-háreketti bildiredi. 

Maǵlıwmat alınǵan derek: Yusupova B.T. Qaraqalpaq tiliniń frazeologiyası (Oqıw qollanba), Tashkent, “Tafakkur bo’stani”, 2020.

